《送张纪善还越省亲分题得居庸关》
明代·刘璟

居庸关南杨柳青，居庸关北严霜零。惟天设险限南北，寒暄异候差难评。

长风扬沙声震地，行人驻马伤心情。我来守边久寒暑，风沙习惯无嫌憎。

圣神御宇时升平，燕然不见烽火惊。曳裾王门称老生，抒词吐论芝兰馨，期与邹马争先鸣。

张公清如玉壶冰，春花秋实二美并。殷彝周鼎置宗庙，天球河图罗大廷。

至宝得所乃为贵，公今地位宜成名。与公同看天宫榜，于今六载趋承明。

久要愈见心似铁，不为夷险逾坚贞。男儿忠孝若輗軏，失一不可驰周行。

近来谒许省□□，□西行李催归程。故乡昼锦人所荣，高堂寿母犹康宁。

宦游如此诚称意，君恩较重丘山轻。送公居庸关下路，赋诗愧我参群英。

行当及早趋幕府，谋谟庶务期经营。

作者简介：（?—1402）明浙江青田人，字仲璟。刘基子。洪武二十三年拜閤门使，奏事有阙遗者，多所纠正。谷王就封，擢左长史。靖难兵起，随谷王归京师，受命参李景隆军事，兵败，归里。成祖即位，召之，托病不赴，遂被逮至京，下狱自经死。福王时谥刚节。博学知兵，尤深禅学。有《易斋集》、《无隐集》。